Predkladacia správa

       V dňoch 3.-7. decembra 2001 sa v priestoroch Austria Centre vo Viedni uskutočnilo 9. zasadanie Generálnej konferencie UNIDO (GK UNIDO). 

Zasadania sa zúčastnilo 118 členských krajín UNIDO, 2 krajiny so statusom stáleho pozorovateľa, 6 medzinárodných organizácií OSN, 1 špecializovaná agentúra, ktorej činnosť úzko súvisí s UNIDO, 9 medzivládnych organizácií a 22 mimovládnych organizácií.  Spolu sa konferencie zúčastnilo 570 registrovaných účastníkov, z toho 40 ministrov a štátnych tajomníkov.

Slovenskú delegáciu viedol minister životného prostredia László Miklós a jej členmi boli:

Alojz Némethy, vedúci SM SR pri OSN a iných medzinárodných organizáciách vo Viedni,  
                         alternát vedúceho delegácie

Soňa Záhoranová, riaditeľka odboru environmentálnej ekonomiky, MŽP SR  
                              
Emil Zálepa, pracovník odboru environmentálnej ekonomiky, MŽP SR 
                     
Nora Šeptáková, zástupkyňa riaditeľa OSNO, MZV SR

Oksana Tomová, SM SR pri úradovni OSN vo Viedni

Marta Ružičková, riaditeľka odboru OECD a MO, MH SR

Jozef Chovan, zástupca riaditeľky odboru OECD a MO, MH SR

Marta Prnová, riaditeľka odboru rozvoja priemyslu a priemyselnej spolupráce, MH SR

Väčšina členov delegácie sa zúčastnila rokovaní iba v dňoch prejednávania im vecne príslušnej problematiky.
Rozsiahly program Generálnej konferencie bol zorganizovaný do:

-	ôsmich plenárnych zasadaní 

-	celodenného rokovania Fóra priemyselného rozvoja, zameraného na hospodársky a sociálny rozvoj (prínosy priemyslu k odstraňovaniu chudoby) a vzťah medzinárodných noriem a miestnej výroby

-	rokovaní troch pracovných skupín   - k štruktúre strednodobého programu
                                                              - k systému výpočtu platieb členského
                                                              - k voľbe externého audítora                  
   
-	rokovaní Hlavného výboru pre posudzovanie rozhodnutí a vypracovanie konsenzného návrhu rezolúcií, predkladaných plénu

-	rokovaní ďalších špecializovaných skupín

         Slovenská republika sa počas Generálnej konferencie prezentovala vystúpením vedúceho delegácie na 3. plenárnom zasadaní, stretnutím a rokovaním vedúceho delegácie s Generálnym riaditeľom UNIDO, rokovaním počas pracovnej večere na SM SR so zástupcami UNIDO, ako i aktívnou spoluprácou členov delegácie v rámci pracovných výborov.

         Od roku 1997 prechádza UNIDO zásadnými štrukturálnymi a programovými zmenami, ktoré sú zamerané na maximálne zefektívnenie využívania existujúceho potenciálu vo všetkých oblastiach a v prospech všetkých členských krajín. 

         Na 7. zasadaní Generálnej konferencie v roku 1997 bol prijatý reformný balík pod názvom Pracovný plán budúcej úlohy a funkcií UNIDO, ktorý sa stal na obdobie rokov 1998 – 2001 základom pre organizačnú a programovú transformáciu tejto organizácie. 

         8. zasadanie Generálnej konferencie v roku 1999 hodnotilo priebeh reformy a dosiahnuté výsledky transformácie.  9. zasadanie Generálnej konferencie, na základe zhodnotenia ďalšej etapy reformných krokov a dosiahnutých výsledkov za celé obdobie od zavedenia reformy malo za cieľ, vymedziť a najmä spresniť definíciu poslania UNIDO s ohľadom na novú situáciu v globalizujúcej sa svetovej ekonomike. Ide predovšetkým o využitie industrializácie ako nástroja efektívneho pokroku v boji proti chudobe a nástroja k produktívnej integrácii rozvojových krajín do globálnej ekonomiky.

         Cieľom účasti delegácie SR na 9. zasadaní Generálnej konferencie UNIDO bolo, v súlade so Smernicou schválenou vládou SR:

-  prezentovať záujem SR o rozvoj spolupráce s medzinárodnými organizáciami v kontexte  
   rozvíjajúcej sa spolupráce medzi UNIDO a UNEP, GEF, UNDP v oblasti životného   
   prostredia

- prezentovať priority hospodárskej a zahraničnej politiky vlády SR

- vyzdvihnúť význam regionálnej a medzinárodnej hospodárskej spolupráce

- vyjadriť podporu vnútorným reformám UNIDO a prezentovať pripravenosť SR aktívne sa  
  zúčastniť na implementácii úloh a nových foriem spolupráce vo všetkých oblastiach   
  aktivít UNIDO

- prezentovať aktuálny stav účasti SR na realizácii projektov v oblastiach priemyselného  
  rozvoja, životného prostredia, pomoci najmenej rozvinutým krajinám, napomáhania   
  transferu progresívnych technológií